title: Provedbena uredba Komisije (EU) 2021/842 оd 26. svibnja 2021. o izmjeni Provedbene uredbe (EU) br. 307/2012 u pogledu zahtjeva o transparentnosti i povjerljivosti za EU-ovu procjenu rizika tvari pod nadzorom (Tekst značajan za EGP)

text:
                  27.5.2021

                  HR

                  Službeni list Europske unije

                  L 186/16

         PROVEDBENA UREDBA KOMISIJE (EU) 2021/842
         оd 26. svibnja 2021.
         o izmjeni Provedbene uredbe (EU) br. 307/2012 u pogledu zahtjeva o transparentnosti i povjerljivosti za EU-ovu procjenu rizika tvari pod nadzorom
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1925/2006 Europskog parlamenta i Vijeća od 20. prosinca 2006. o dodavanju vitamina, minerala i određenih drugih tvari hrani (1), a posebno njezin članak 8. stavak 6.,
         budući da:

                     (1)

                     Uredbom (EZ) br. 1925/2006 usklađuju se nacionalni propisi u državama članicama o dodavanju vitamina, minerala i određenih drugih tvari hrani.

                     (2)

                     Provedbenom uredbom Komisije (EU) br. 307/2012 (2) posebno se utvrđuju provedbena pravila za primjenu postupka iz članka 8. stavaka 4. i 5. Uredbe (EZ) br. 1925/2006 o procjeni sigurnosti tvari pod nadzorom navedenih u dijelu C njezina Priloga III. koju provodi Europska agencija za sigurnost hrane („Agencija”).

                     (3)

                     Uredbom (EU) 2019/1381 Europskog parlamenta i Vijeća (3) izmijenjena je Uredba (EZ) br. 178/2002 Europskog parlamenta i Vijeća (4). Te izmjene imaju za cilj jačanje transparentnosti i održivosti EU-ove procjene rizika u svim područjima prehrambenog lanca za koje Agencija pruža znanstvenu procjenu rizika.

                     (4)

                     Izmjenama Uredbe (EZ) br. 178/2002 uvedene su nove odredbe u pogledu, među ostalim, sljedećih pitanja: opći savjeti prije podnošenja zahtjeva koje na zahtjev potencijalnog podnositelja zahtjeva daje osoblje Agencije te obveza obavješćivanja o studijama koje su za potrebe zahtjeva naručili ili ih provode subjekti u poslovanju i posljedice neispunjenja te obveze. Izmjenama su uvedene i odredbe o obvezi Agencije da u ranoj fazi postupka procjene rizika objavi sve znanstvene podatke, studije i ostale informacije priložene zahtjevima, osim opravdano povjerljivih informacija, i potom provede savjetovanje s trećim stranama.

                     (5)

                     Iako Uredba (EU) 2019/1381 ne sadržava odredbe o procjeni rizika tvari ili sastojaka koji su navedeni u Prilogu III. Uredbi (EZ) br. 1925/2006, njezine su odredbe izravno relevantne za taj postupak, kao što je utvrđeno u članku 8. stavcima 4. i 5. Uredbe (EZ) br. 1925/2006. Te se odredbe odnose na fazu prije podnošenja zahtjeva, u smislu savjeta prije podnošenja zahtjeva i obavješćivanja o naručenim studijama, te na fazu procjene rizika, u smislu zahtjeva u pogledu transparentnosti i povjerljivosti te javnih savjetovanja. Njima se uglavnom uređuju postupci koji se temelje na zahtjevima i koje pokreću subjekti u poslovanju s hranom.

                     (6)

                     Stoga se Uredbom (EZ) br. 1925/2006 važna uloga u dokazivanju sigurnosti određene tvari pod nadzorom navedene u dijelu C Priloga III. toj uredbi daje ne samo subjektima u poslovanju s hranom, već i drugim zainteresiranim stranama, npr. sektorskim organizacijama ili organizacijama za zaštitu potrošača. Stoga za procjenu tvari pod nadzorom zahtjev ne mora podnijeti imenovani podnositelj, nego u tu svrhu podatke i informacije mogu dostaviti svi zainteresirani subjekti u poslovanju i druge zainteresirane strane.

                     (7)

                     Važno je osigurati da postupak procjene sigurnosti tvari pod nadzorom navedene u dijelu C Priloga III. Uredbi (EZ) br. 1925/2006 bude uređen odredbama koje su usporedive s onima iz Uredbe (EU) 2019/1381 u pogledu faze prije podnošenja zahtjeva i faze procjene rizika.

                     (8)

                     S obzirom na navedeno, Provedbenu uredbu (EU) br. 307/2012 trebalo bi uskladiti s izmjenama Uredbe (EZ) br. 178/2002 uvedenima Uredbom (EU) 2019/1381, osobito u pogledu: i. mogućnosti, utvrđene u članku 32.a, da se od osoblja Agencije zatraži savjet prije podnošenja zahtjeva u svim slučajevima u kojima Agencija mora dati mišljenje ili se to od nje zatraži; ii. obveze, utvrđene u članku 32.b, da se Agencija obavijesti o relevantnim studijama; iii. obveze, utvrđene u članku 32.c, da se Agencija savjetuje s trećim stranama; iv. obveza u pogledu formata podnesaka, utvrđenih u članku 39.f te v. pravila o povjerljivosti utvrđenih u članku 39.

                     (9)

                     Agencija, ako se to od nje zatraži, prije podnošenja zahtjeva pruža savjete o pravilima koja se primjenjuju na podnošenje zahtjeva i sadržaju dokumenata kojima se dokazuje sigurnost tvari pod nadzorom navedene u dijelu C Priloga III. Uredbi (EZ) br. 1925/2006, čime se može poboljšati kvaliteta podnesaka te pružiti potpora procjeni sigurnosti. Moguće je, međutim, da subjekti u poslovanju s hranom i druge zainteresirane strane ne mogu u potpunosti iskoristiti savjete prije podnošenja zahtjeva zbog roka za podnošenje dokumentacije. U interesu kvalitetnije znanstvene procjene subjekti u poslovanju s hranom i druge zainteresirane strane za svoj bi potencijalni zahtjev morali moći zatražiti savjet prije podnošenja, i to od dana kada Agencija donese mišljenje u skladu s člankom 8. stavkom 2. točkom b. Uredbe (EZ) br. 1925/2006 kojim se utvrđuje mogućnost štetnog učinka na zdravlje povezanog s unosom tvari, ali potvrđuje da i dalje postoji znanstvena nesigurnost.

                     (10)

                     Studije koje su potrebne za dokazivanje sigurnosti tvari pod nadzorom navedene u dijelu C Priloga III. Uredbi (EZ) br. 1925/2006 uzimaju u obzir niz čimbenika te se stoga mogu znatno razlikovati. Produljenjem razdoblja u kojem subjekti u poslovanju s hranom ili zainteresirane strane mogu dostaviti spise s 18 na 24 mjeseca od datuma uvrštenja tvari u dio C Priloga III. Uredbi (EZ) br. 1925/2006 može se olakšati priprema i dostava spisa te tako pružiti potpora procjeni sigurnosti.

                     (11)

                     Obveza obavješćivanja o relevantnim studijama utvrđena člankom 32.b Uredbe (EZ) br. 178/2002 trebala bi se primjenjivati i na subjekte u poslovanju s hranom ili zainteresirane strane koji namjeravaju podnijeti na evaluaciju spis kako je definiran u članku 2. Provedbene uredbe (EU) br. 307/2012. Postupak iz članka 32.b Uredbe (EZ) br. 178/2002 potrebno je, međutim, dodatno prilagoditi. Postupovne posljedice predviđene člankom 32.b Uredbe (EZ) br. 178/2002 za slučaj nepoštovanja njezinih odredbi rezultiraju kašnjenjima u procjeni spisa. S obzirom na obvezan rok od četiri godine propisan člankom 8. stavkom 5. Uredbe (EZ) br. 1925/2006, kašnjenja u evaluaciji mogla bi dovesti do prekoračenja propisanog roka. Zbog toga te postupovne posljedice nisu primjerene u kontekstu postupka evaluacije tvari navedenih u dijelu C Priloga III. Uredbi (EZ) br. 1925/2006 i ne bi trebale biti predviđene. Kako bi se Komisiji omogućilo da u propisanom roku donese odluku o tvari pod nadzorom navedenoj u dijelu C. Priloga III. Uredbi (EZ) br. 1925/2006, na razmatranje bi trebalo uzimati samo spise dostavljene u roku od 24 mjeseca od datuma uvrštavanja tvari u navedeni prilog.

                     (12)

                     Uredba (EU) 2019/1381 primjenjuje se od 27. ožujka 2021. Da bi se zajamčila pravna sigurnost i jasnoća u pogledu zahtjeva o transparentnosti za postupak iz članka 8. stavka 4. Uredbe (EZ) br. 1925/2006 te omogućila ujednačena provedba zahtjeva o transparentnosti i povjerljivosti za EU-ovu procjenu rizika za sve predmetne sektore, neophodno je da Uredba stupi na snagu trećeg dana od dana objave. Za potrebe pravne sigurnosti ova bi se Uredba trebala primjenjivati na spise koji se Agenciji dostave od tog datuma nadalje.

                     (13)

                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Izmjene Provedbene uredbe (EU) br. 307/2012
            Provedbena uredba (EU) br. 307/2012 mijenja se kako slijedi:

                        (1)

                        članak 5. zamjenjuje se sljedećim:

                           „Članak 5.
                           Tvar navedena u dijelu C Priloga III. Uredbi (EZ) br. 1925/2006

                              1.   Do donošenja standardnih formata podataka u skladu s člankom 39.f Uredbe (EZ) br. 178/2002, Agencija valjanim smatra samo spis dostavljen u elektroničkom obliku koji omogućuje preuzimanje, ispis i pretraživanje dokumenata.
                              Nakon donošenja standardnih formata podataka spis se smatra valjanim ako je dostavljen u skladu s tim standardnim formatima podataka.
                              Ako Agencija smatra da spis nije valjan, obavješćuje subjekt u poslovanju s hranom ili zainteresiranu stranku koja je dostavila spis te Komisiju o razlozima zbog kojih smatra da spis nije valjan.

                              2.   Za potrebe donošenja odluke iz članka 8. stavka 5. Uredbe (EZ) br. 1925/2006 Agencija uzima u obzir samo spise koji su dostavljeni u roku od 24 mjeseca od stupanja na snagu odluke o uvrštavanju tvari u dio C Priloga III. toj uredbi, u skladu s člankom 8. stavkom 2. te uredbe.”;

                        (2)

                        umeću se sljedeći članci:

                           „Članak 5.a
                           Savjeti prije podnošenja
                           Na zahtjev subjekta u poslovanju s hranom ili druge zainteresirane stranke osoblje Agencije pruža savjete o pravilima koja se primjenjuju na dostavu i sadržaj spisa koji sadržava znanstvene podatke kojima se želi dokazati sigurnost tvari navedene u dijelu C Priloga III. Uredbi (EZ) br. 1925/2006.
                           Subjekti u poslovanju s hranom i druge zainteresirane stranke savjet prije podnošenja za svoj potencijalni zahtjev mogu zatražiti od dana kada Agencija donese mišljenje u skladu s člankom 8. stavkom 2. Uredbe (EZ) br. 1925/2006 kojim se utvrđuje mogućnost štetnog učinka na zdravlje povezanog s unosom tvari.
                           Takvi se savjeti prije podnošenja pružaju u skladu s člankom 32.a Uredbe (EZ) br. 178/2002, koji se primjenjuje mutatis mutandis.

                           Članak 5.b
                           Obavješćivanje o studijama

                              1.   Subjekti u poslovanju s hranom i druge zainteresirane stranke bez odgode obavješćuju Agenciju o naslovu i opsegu svake studije koju su naručili ili koju provode radi dokazivanja sigurnosti tvari navedene u dijelu C Priloga III. Uredbi (EZ) br. 1925/2006 te o laboratoriju ili objektu za ispitivanje smještenom u Uniji koji tu studiju provodi.

                              2.   Laboratoriji i drugi objekti za ispitivanje koji se nalaze u Uniji također bez odgode obavješćuju Agenciju o naslovu i opsegu svake studije koju su naručili subjekti u poslovanju s hranom i druge zainteresirane stranke te koju provode takvi laboratoriji ili drugi objekti za ispitivanje radi dokazivanja sigurnosti tvari navedene u dijelu C Priloga III. Uredbi (EZ) br. 1925/2006, o njezinu datumu početka i planiranom datumu završetka te o nazivu subjekta u poslovanju s hranom ili zainteresirane stranke koja je naručila studiju.

                              3.   Studije o kojima je obaviještena u skladu s ovim člankom Agencija uvrštava u bazu podataka iz članka 32.b stavka 1. Uredbe (EZ) br. 178/2002.

                           Članak 5.c
                           Transparentnost
                           Ako na temelju valjanog spisa treba donijeti mišljenje o tvari pod nadzorom navedenoj u dijelu C Priloga III. Uredbi (EZ) br. 1925/2006, Agencija:

                                       (a)

                                       objavljuje podatke dostavljene u tom spisu u skladu s člankom 38. stavkom 1. točkom (c) Uredbe (EZ) br. 178/2002, koji se primjenjuje mutatis mutandis;

                                       (b)

                                       savjetuje se s dionicima i s javnošću u skladu s člankom 32.c stavkom 2. Uredbe (EZ) br. 178/2002, koji se primjenjuje mutatis mutandis, na temelju verzije podataka koja nije povjerljiva i koja je dostavljena u skladu s ovom Uredbom.

                           Članak 5.d
                           Povjerljivost
                           Nakon dostave spisa subjekt u poslovanju s hranom ili druga zainteresirana stranka može podnijeti zahtjev za povjerljivo postupanje s određenim dijelovima dostavljenih informacija ili podataka.
                           Uz takav zahtjev za povjerljivo postupanje prilaže se provjerljivo obrazloženje kojim se dokazuje da bi se objavljivanjem takvih informacija moglo u znatnoj mjeri naštetiti interesima podnositelja zahtjeva, u smislu članka 39. stavaka 2. i 3. Uredbe (EZ) 178/2002, koji se primjenjuju mutatis mutandis.”.

            Članak 2.
            Stupanje na snagu i primjena
            Ova Uredba stupa na snagu trećeg dana od dana objave u Službenom listu Europske unije.
            Primjenjuje se na spise koji se Agenciji dostave od tog datuma.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. svibnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 404, 30.12.2006., str. 26.

            (2)  Provedbena uredba Komisije (EU) br. 307/2012 od 11. travnja 2012. o utvrđivanju provedbenih pravila za primjenu članka 8. Uredbe (EZ) br. 1925/2006 Europskog parlamenta i Vijeća o dodavanju vitamina, minerala i određenih drugih tvari hrani (SL L 102, 12.4.2012., str. 2.).

            (3)  Uredba (EU) 2019/1381 Europskog parlamenta i Vijeća od 20. lipnja 2019. o transparentnosti i održivosti procjene rizika EU-a u prehrambenom lancu i o izmjeni uredbi (EZ) br. 178/2002, (EZ) br. 1829/2003, (EZ) br. 1831/2003, (EZ) br. 2065/2003, (EZ) br. 1935/2004, (EZ) br. 1331/2008, (EZ) br. 1107/2009 i (EU) 2015/2283 te Direktive 2001/18/EZ (SL L 231, 6.9.2019., str. 1.).

            (4)  Uredba (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (SL L 31, 1.2.2002., str. 1.).


title: Provedbena uredba Komisije (EU) 2021/843 оd 26. svibnja 2021. o produljenju odobrenja aktivne tvari ciazofamid u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011 (Tekst značajan za EGP)

text:
                  27.5.2021

                  HR

                  Službeni list Europske unije

                  L 186/20

         PROVEDBENA UREDBA KOMISIJE (EU) 2021/843
         оd 26. svibnja 2021.
         o produljenju odobrenja aktivne tvari ciazofamid u skladu s Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja i o izmjeni Priloga Provedbenoj uredbi Komisije (EU) br. 540/2011
         (Tekst značajan za EGP)
         EUROPSKA KOMISIJA,
         uzimajući u obzir Ugovor o funkcioniranju Europske unije,
         uzimajući u obzir Uredbu (EZ) br. 1107/2009 Europskog parlamenta i Vijeća od 21. listopada 2009. o stavljanju na tržište sredstava za zaštitu bilja i stavljanju izvan snage direktiva Vijeća 79/117/EEZ i 91/414/EEZ (1), a posebno njezin članak 20. stavak 1.,
         budući da:

                     (1)

                     Direktivom Komisije 2003/23/EZ (2) ciazofamid je uvršten u Prilog I. Direktivi Vijeća 91/414/EEZ kao aktivna tvar (3).

                     (2)

                     Aktivne tvari uvrštene u Prilog I. Direktivi 91/414/EEZ smatraju se odobrenima u skladu s Uredbom (EZ) br. 1107/2009 te su uvrštene u dio A Priloga Provedbenoj uredbi Komisije (EU) br. 540/2011 (4).

                     (3)

                     Odobrenje aktivne tvari ciazofamid, kako je navedena u dijelu A Priloga Provedbenoj uredbi (EU) br. 540/2011, istječe 31. srpnja 2021.

                     (4)

                     Zahtjev za produljenje odobrenja aktivne tvari ciazofamid podnesen je u skladu s člankom 1. Provedbene uredbe Komisije (EU) br. 844/2012 (5) u roku predviđenom tim člankom.

                     (5)

                     Podnositelj zahtjeva dostavio je dodatnu dokumentaciju u skladu s člankom 6. Provedbene uredbe (EU) br. 844/2012. Država članica izvjestiteljica utvrdila je da je zahtjev potpun.

                     (6)

                     Država članica izvjestiteljica nakon savjetovanja s državom članicom suizvjestiteljicom pripremila je nacrt izvješća o ocjeni produljenja i dostavila ga 23. lipnja 2015. Europskoj agenciji za sigurnost hrane („Agencija”) i Komisiji.

                     (7)

                     Agencija je sažetak dodatne dokumentacije učinila dostupnim javnosti. Isto tako, Agencija je nacrt izvješća o ocjeni produljenja dostavila podnositelju zahtjeva i državama članicama na podnošenje primjedbi te je o tome pokrenula javno savjetovanje. Agencija je primljene primjedbe proslijedila Komisiji.

                     (8)

                     Agencija je 23. svibnja 2016. Komisiji dostavila zaključak (6) o tome može li se pretpostaviti da ciazofamid ispunjava mjerila za odobravanje predviđena u članku 4. Uredbe (EZ) br. 1107/2009. Na temelju mandata Komisije zbog nesigurnosti povezanih s člankonošcima koji ne pripadaju ciljanoj skupini Agencija je 28. srpnja 2020. ažurirala svoj zaključak (7). Komisija je 3. prosinca 2020. Stalnom odboru za bilje, životinje, hranu i hranu za životinje dostavila izvješće o produljenju za ciazofamid, a 26. siječnja 2021. nacrt uredbe.

                     (9)

                     S obzirom na kriterije za utvrđivanje svojstava endokrine disrupcije uvedene Uredbom Komisije (EU) 2018/605 (8), zaključak je Agencije da na temelju znanstvenih dokaza postoji vrlo mala vjerojatnost da je ciazofamid endokrini disruptor s učinkom na rad estrogena, androgena, hormona štitnjače i steroidnih hormona. Na temelju dostupnih podataka i trenutačnih spoznaja sažetih u zaključku Agencije nisu uočeni štetni učinci koji bi mogli biti povezani s načinom djelovanja koji ima svojstva endokrine disrupcije. Komisija stoga zaključuje da se ciazofamid ne treba smatrati tvari sa svojstvima endokrine disrupcije.

                     (10)

                     Komisija je pozvala podnositelja zahtjeva da podnese primjedbe o zaključku Agencije i o izvješćima o produljenju odobrenja u skladu s člankom 14. stavkom 1. trećim podstavkom Provedbene uredbe (EU) br. 844/2012. Podnositelj zahtjeva podnio je primjedbe, koje su pažljivo pregledane.

                     (11)

                     Za jednu ili više reprezentativnih uporaba najmanje jednog sredstva za zaštitu bilja koje sadržava aktivnu tvar ciazofamid utvrđeno je da su mjerila za odobravanje predviđena u članku 4. Uredbe (EZ) br. 1107/2009 ispunjena.

                     (12)

                     Ocjena rizika za produljenje odobrenja ciazofamida temelji se na ograničenom broju reprezentativnih uporaba, no time se ne ograničavaju uporabe za koje se mogu odobriti sredstva za zaštitu bilja koja sadržavaju ciazofamid. Stoga nije primjereno zadržati ograničenje za uporabu kao fungicida.

                     (13)

                     Stoga je primjereno produljiti odobrenje za ciazofamid.

                     (14)

                     U skladu s člankom 14. stavkom 1. Uredbe (EZ) br. 1107/2009 u vezi s njezinim člankom 6. te s obzirom na postojeća znanstvena i tehnička saznanja, potrebno je, međutim, utvrditi određene uvjete. Posebno je primjereno zatražiti dodatne potvrdne informacije.

                     (15)

                     Da bi zaključak da ciazofamid nema svojstva endokrine disrupcije bio pouzdaniji, podnositelj zahtjeva trebao bi dostaviti ažuriranu procjenu, u skladu s točkom 2.2. podtočkom (b) Priloga II. Uredbi (EZ) br. 1107/2009, mjerila iz točaka 3.6.5. i 3.8.2. Priloga II. Uredbi (EZ) br. 1107/2009, kako je izmijenjena Uredbom (EU) 2018/605, i u skladu sa smjernicama za utvrđivanje endokrinih disruptora (9).

                     (16)

                     Provedbenu uredbu (EU) br. 540/2011 trebalo bi stoga na odgovarajući način izmijeniti.

                     (17)

                     Provedbenom uredbom Komisije (EU) 2020/869 (10) rok važenja odobrenja za ciazofamid produljen je do 31. srpnja 2021. kako bi se postupak produljenja mogao završiti prije isteka roka važenja odobrenja te aktivne tvari. Budući da bi datum stupanja na snagu ove Uredbe bio blizu datuma isteka roka važenja odobrenja ciazofamida, ova bi se Uredba trebala primjenjivati od sljedećeg dana nakon dana isteka roka važenja odobrenja ciazofamida.

                     (18)

                     Mjere predviđene u ovoj Uredbi u skladu su s mišljenjem Stalnog odbora za bilje, životinje, hranu i hranu za životinje,

               DONIJELA JE OVU UREDBU:

            Članak 1.
            Produljenje odobrenja aktivne tvari
            Odobrenje aktivne tvari ciazofamid, kako je navedena u Prilogu I., produljuje se u skladu s uvjetima utvrđenima u tom Prilogu.

            Članak 2.
            Izmjene Provedbene uredbe (EU) br. 540/2011
            Prilog Provedbenoj uredbi (EU) br. 540/2011 mijenja se u skladu s Prilogom II. ovoj Uredbi.

            Članak 3.
            Stupanje na snagu i datum primjene
            Ova Uredba stupa na snagu dvadesetog dana od dana objave u Službenom listu Europske unije.
            Primjenjuje se od 1. kolovoza 2021.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 26. svibnja 2021.

                  Za Komisiju

                  Predsjednica

               Ursula VON DER LEYEN

            (1)  SL L 309, 24.11.2009., str. 1.

            (2)  Direktiva Komisije 2003/23/EZ od 25. ožujka 2003. o izmjeni Direktive Vijeća 91/414/EEZ radi uvrštavanja imazamoksa, oksasulfurona, etoksisulfurona, foramsulfurona, oksadiargila i ciazofamida kao aktivnih tvari (SL L 81, 28.3.2003., str. 39.).

            (3)  Direktiva Vijeća 91/414/EEZ od 15. srpnja 1991. o stavljanju sredstava za zaštitu bilja na tržište (SL L 230, 19.8.1991., str. 1.).

            (4)  Provedbena uredba Komisije (EU) br. 540/2011 od 25. svibnja 2011. o provedbi Uredbe (EZ) br. 1107/2009 Europskog parlamenta i Vijeća u pogledu popisa odobrenih aktivnih tvari (SL L 153, 11.6.2011., str. 1.).

            (5)  Provedbena uredba Komisije (EU) br. 844/2012 od 18. rujna 2012. o određivanju odredaba potrebnih za provedbu postupka obnavljanja odobrenja za aktivne tvari, kako je predviđeno Uredbom (EZ) br. 1107/2009 Europskog parlamenta i Vijeća o stavljanju na tržište sredstava za zaštitu bilja (SL L 252, 19.9.2012., str. 26.).

            (6)  EFSA Journal 2016.;14(6):4503 [24 str.]. Dostupno na internetu: www.efsa.europa.eu.

            (7)  Updated peer review of the pesticide risk assessment of the active substance cyazofamid („Ažurirani stručni pregled ocjene rizika od pesticida koji sadržavaju aktivnu tvar ciazofamid”); EFSA Journal 2020.; 18(9):6232.

            (8)  Uredba Komisije (EU) 2018/605 оd 19. travnja 2018. o izmjeni Priloga II. Uredbi (EZ) br. 1107/2009 utvrđivanjem znanstvenih kriterija za određivanje svojstava endokrine disrupcije (SL L 101, 20.4.2018., str. 33.).

            (9)  ECHA (Europska agencija za kemikalije) i EFSA (Europska agencija za sigurnost hrane) uz tehničku potporu Zajedničkog istraživačkog centra (JRC), Andersson N., Arena M., Auteri D., Barmaz S., Grignard E., Kienzler A., Lepper P., Lostia AM., Munn S., Parra Morte JM., Pellizzato F., Tarazona J., Terron A. i Van der Linden S., 2018. Smjernice za utvrđivanje endokrinih disruptora u kontekstu uredbi (EU) br. 528/2012 i (EZ) br. 1107/2009. EFSA Journal 2018.;16(6):5311, 135 str.

            (10)  Provedbena uredba Komisije (EU) 2020/869 оd 24. lipnja 2020. o izmjeni Provedbene uredbe (EU) br. 540/2011 u pogledu produljenja roka važenja odobrenja aktivnih tvari beflubutamid, benalaksil, bentiavalikarb, bifenazat, boskalid, bromoksinil, kaptan, ciazofamid, dimetomorf, etefon, etoksazol, famoksadon, fenamifos, flumioksazin, fluoksastrobin, folpet, formetanat, metribuzin, milbemektin, Paecilomyces lilacinus soj 251, fenmedifam, fosmet, pirimifos-metil, propamokarb, protiokonazol i s-metolaklor (SL L 201, 25.6.2020., str. 7.).

            PRILOG I.

                           Uobičajeni naziv, identifikacijski brojevi

                           Kemijski naziv prema IUPAC-u

                        Čistoća  (1)

                           Datum odobrenja

                           Prestanak odobrenja

                           Posebne odredbe

                        Ciazofamid
                        CAS br.: 120116-88-3
                        CIPAC br.: 653

                        4-kloro-2-ciano-N,N-dimetil-5-p-tolilimidazol-1-sulfonamid

                        ≥ 935 g/kg

                        1.8.2021.

                        31.7.2036.

                        Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o produljenju odobrenja za ciazofamid, a posebno njegovi dodaci I. i II.
                        U toj ukupnoj ocjeni države članice moraju obratiti posebnu pozornost na sljedeće:

                                    a)

                                    specifikaciju komercijalno proizvedenog tehničkog materijala,

                                    b)

                                    utjecaj prerade na procjenu rizika za potrošače,

                                    c)

                                    zaštitu člankonožaca koji ne pripadaju ciljanoj skupini uključujući gujavice.

                              Podnositelj zahtjeva mora Komisiji, državama članicama i Agenciji dostaviti potvrdne informacije o:

                                    1.

                                    učinku postupka pročišćavanja vode na vrstu ostataka prisutnih u površinskim vodama i podzemnim vodama kada se površinska odnosno podzemna voda zahvaća za vodu za piće,

                                    2.

                                    točkama 3.6.5. i 3.8.2. Priloga II. Uredbi (EZ) br. 1107/2009, kako su izmijenjene Uredbom Komisije (EU) 2018/605.

                              Podnositelj zahtjeva mora dostaviti tražene informacije iz točke 1. u roku od dvije godine nakon što Komisija objavi smjernice za ocjenu učinka postupaka pročišćavanja vode na vrstu ostataka prisutnih u površinskim i podzemnim vodama.
                        U pogledu točke 2. podnositelj zahtjeva mora dostaviti ažuriranu procjenu dostavljenih informacija i, ako je potrebno, dodatne informacije kojima se potvrđuje odsutnost endokrino disruptivnog djelovanja do 16. lipnja 2023.

               (1)  Dodatni podaci o identifikaciji i specifikaciji aktivne tvari dostupni su u izvješću o produljenju odobrenja.

            PRILOG II.
            Prilog Provedbenoj uredbi Komisije (EU) br. 540/2011 mijenja se kako slijedi:

                        1.

                        u dijelu A briše se unos 46. za ciazofamid;

                        2.

                        u dijelu B dodaje se sljedeći unos:

                                       Br.

                                       Uobičajeni naziv, identifikacijski brojevi

                                       Kemijski naziv prema IUPAC-u

                                    Čistoća  (1)

                                       Datum odobrenja

                                       Prestanak odobrenja

                                       Posebne odredbe

                                    „146.

                                    Ciazofamid
                                    CAS br.: 120116-88-3
                                    CIPAC br.: 653

                                    4-kloro-2-ciano-N,N-dimetil-5-p-tolilimidazol-1-sulfonamid

                                    ≥ 935 g/kg

                                    1.8.2021.

                                    31.7.2036.

                                    Za provedbu jedinstvenih načela iz članka 29. stavka 6. Uredbe (EZ) br. 1107/2009 moraju se uzeti u obzir zaključci izvješća o produljenju odobrenja za ciazofamid, a posebno njegovi dodaci I. i II.
                                    U toj ukupnoj ocjeni države članice moraju obratiti posebnu pozornost na sljedeće:

                                                a)

                                                specifikaciju komercijalno proizvedenog tehničkog materijala,

                                                b)

                                                utjecaj prerade na procjenu rizika za potrošače,

                                                c)

                                                zaštitu člankonožaca koji ne pripadaju ciljanoj skupini uključujući gujavice.

                                          Podnositelj zahtjeva mora Komisiji, državama članicama i Agenciji dostaviti potvrdne informacije o:

                                                1.

                                                učinku postupka pročišćavanja vode na vrstu ostataka prisutnih u površinskim vodama i podzemnim vodama kada se površinska odnosno podzemna voda zahvaća za vodu za piće,

                                                2.

                                                točkama 3.6.5. i 3.8.2. Priloga II. Uredbi (EZ) br. 1107/2009, kako su izmijenjene Uredbom Komisije (EU) 2018/605.

                                          Podnositelj zahtjeva mora dostaviti tražene informacije iz točke 1. u roku od dvije godine nakon što Komisija objavi smjernice za ocjenu učinka postupaka pročišćavanja vode na vrstu ostataka prisutnih u površinskim i podzemnim vodama.
                                    U pogledu točke 2. podnositelj zahtjeva mora dostaviti ažuriranu procjenu dostavljenih informacija i, ako je potrebno, dodatne informacije kojima se potvrđuje odsutnost endokrino disruptivnog djelovanja do 16. lipnja 2023.”

               (1)  Dodatni podaci o identifikaciji i specifikaciji aktivne tvari dostupni su u izvješću o produljenju odobrenja.


title: Provedbena uredba Vijeća (EU) 2021/848 od 27. svibnja 2021. o provedbi Uredbe (EU) br. 36/2012 o mjerama ograničavanja s obzirom na stanje u Siriji

text:
                  28.5.2021

                  HR

                  Službeni list Europske unije

                  L 188/18

         PROVEDBENA UREDBA VIJEĆA (EU) 2021/848
         od 27. svibnja 2021.
         o provedbi Uredbe (EU) br. 36/2012 o mjerama ograničavanja s obzirom na stanje u Siriji
         VIJEĆE EUROPSKE UNIJE,
         uzimajući u obzir Ugovor o funkcioniranju Europske unije,
         uzimajući u obzir Uredbu Vijeća (EU) br. 36/2012 od 18. siječnja 2012. o mjerama ograničavanja s obzirom na stanje u Siriji i o stavljanju izvan snage Uredbe (EU) br. 442/2011 (1), a posebno njezin članak 32.,
         uzimajući u obzir prijedlog Visokog predstavnika Unije za vanjske poslove i sigurnosnu politiku,
         budući da:

                     (1)

                     Vijeće je 18. siječnja 2012. donijelo Uredbu (EU) br. 36/2012.

                     (2)

                     Na temelju preispitivanja mjera utvrđenih u Uredbi (EU) br. 36/2012 trebalo bi ažurirati unose za 25 fizičkih osoba i tri subjekta koji se nalaze na popisu fizičkih i pravnih osoba, subjekata ili tijela navedenom u Prilogu II. Uredbi (EU) br. 36/2012.

                     (3)

                     Unose za pet preminulih osoba trebalo bi izbrisati s popisa fizičkih i pravnih osoba, subjekata ili tijela navedenog u Prilogu II. Uredbi (EU) br. 36/2012.

                     (4)

                     Prilog II. Uredbi (EU) br. 36/2012 trebalo bi stoga na odgovarajući način izmijeniti,

               DONIJELO JE OVU UREDBU:

            Članak 1.
            Prilog II. Uredbi (EU) br. 36/2012 mijenja se kako je navedeno u Prilogu ovoj Uredbi.

            Članak 2.
            Ova Uredba stupa na snagu sljedećeg dana od dana objave u Službenom listu Europske unije.

            Ova je Uredba u cijelosti obvezujuća i izravno se primjenjuje u svim državama članicama.
            Sastavljeno u Bruxellesu 27. svibnja 2021.

                  Za Vijeće

                  Predsjednik

               P. SIZA VIEIRA

            (1)  SL L 16, 19.1.2012., str. 1.

            PRILOG
            Prilog II. Uredbi (EU) br. 36/2012 mijenja se kako slijedi:

                        1.

                        u odjeljku A. (Osobe) brišu se sljedeći unosi:

                                    115.

                                    General Ali Habib MAHMOUD;

                                    153.

                                    Waleed AL MO’ALLEM;

                                    180.

                                    Ahmad AL-QADRI;

                                    274.

                                    Nader QALEI;

                                    281.

                                    Mohammad Maen Zein Jazba AL-ABIDIN;

                        2.

                        u odjeljku A. (Osobe) sljedeći unosi zamjenjuju odgovarajuće unose na popisu:

                                    Ime i prezime

                                    Podaci o identitetu

                                    Razlozi

                                    Datum uvrštavanja na popis

                                    „14.

                                    Brigadni general Muhammed BILAL
                                    (također poznat kao potpukovnik Muhammad Bilal)

                                    Spol: muški

                                    Kao viši časnik u sirijskoj obavještajnoj službi zračnih snaga podupire sirijski režim i odgovoran je za nasilnu represiju nad civilnim stanovništvom. Povezan je i s Centrom za znanstvene studije i istraživanja (SSRC) koji je uvršten na popis.

                                    21.10.2014.

                                    22.

                                    Ihab MAKHLOUF
                                    (također poznat kao Ehab, Iehab)
                                    (ايهاب مخلوف)

                                    Datum rođenja: 21.1.1973.
                                    Mjesto rođenja: Damask, Sirija
                                    Putovnica br.: N002848852
                                    Spol: muški

                                    Vodeći poslovni čovjek koji djeluje u Siriji. Ima poslovne interese u nekoliko sirijskih poduzeća i subjekata, među ostalim i u Ramak Construction Co i Syrian International Private University for Science and Technology (Sirijsko privatno sveučilište za znanost i tehnologiju – SIUST).
                                    Utjecajan je član obitelji Makhlouf i blisko je povezan s obitelji Assad; rođak predsjednika Bashara al-Assada. Ehab Makhlouf preuzeo je 2020. poslovne aktivnosti Ramija Makhloufa i sirijska vlada dodijelila mu je ugovore za rad tržišta bez carina diljem zemlje i upravljanje tim tržištima.

                                    23.5.2011.

                                    48.

                                    Samir HASSAN
                                    (سمير حسن)

                                    Spol: muški

                                    Vodeći poslovni čovjek koji djeluje u Siriji, s interesima i/ili aktivnostima u nizu sektora sirijskog gospodarstva. Posjeduje udjele u društvima Amir Group i Cham Holding, dvama konglomeratima s interesima u sektorima nekretnina, turizma, prijevoza i financija, i/ili ima znatan utjecaj na ta društva. Predsjednik Sirijsko-ruskog poslovnog vijeća.
                                    Samir Hasan novčanim donacijama potpomaže ratne napore sirijskog režima.
                                    Samir Hasan povezan je s osobama koje ostvaruju koristi od režima ili ga podupiru. Posebno je povezan s Ramijem Makhloufom i Issamom Anboubom, koje je Vijeće uvrstilo na popis i koji ostvaruju koristi od sirijskog režima.

                                    27.9.2014.

                                    61.

                                    George CHAOUI
                                    (شاوي جورج)

                                    Spol: muški

                                    Član sirijske elektroničke vojske (obavještajna služba kopnene vojske). Uključen u nasilnu represiju i pozivanje na nasilje nad civilnim stanovništvom diljem Sirije.

                                    14.11.2011.

                                    78.

                                    Ali BARAKAT
                                    (tzakođer poznat kao Barakat Ali Barakat)
                                    ( علي بركات; بركات علي بركات)

                                    Spol: muški

                                    Vojni dužnosnik koji je sudjelovao u nasilju u Homsu. Trenutačno služi u 30. mobilnoj pješačkoj diviziji republikanske garde.

                                    1.12.2011.

                                    96.

                                    Brigadni general Jamal YUNES
                                    (također poznat kao Younes)
                                    (جمال يونس)

                                    Položaj: zapovjednik 555. pukovnije
                                    Spol: muški

                                    Vojnim je postrojbama zapovjedio da pucaju na prosvjednike u Mo’adamiyehu.
                                    Načelnik Vojnog sigurnosnog odbora u Hami 2018.

                                    23.1.2012.

                                    114.

                                    Emad Abdul-Ghani SABOUNI
                                    (također poznat kao Imad Abdul Ghani Al Sabuni)
                                    (عماد عبدالغني صابوني)

                                    Datum rođenja: 1964.
                                    Mjesto rođenja: Damask, Sirija
                                    Spol: muški

                                    Bivši ministar telekomunikacija i tehnologije, na dužnosti barem do travnja 2014. Kao bivši ministar u vladi suodgovoran je za nasilnu represiju sirijskog režima nad civilnim stanovništvom. U srpnju 2016. imenovan načelnikom Agencije za planiranje i međunarodnu suradnju (PICC). PICC je vladina agencija koja je povezana s Uredom predsjednika Vlade i koja posebno izrađuje petogodišnje planove koji sadržavaju opće smjernice za vladine gospodarske i razvojne politike.

                                    27.2.2012.

                                    117.

                                    Adnan Hassan MAHMOUD
                                    (عدنان حسن محمود)

                                    Datum rođenja: 1966.
                                    Mjesto rođenja: Tartus, Sirija
                                    Spol: muški

                                    Bivši sirijski veleposlanik u Iranu do 2020. Bivši ministar informiranja, obnaša dužnost nakon svibnja 2011. Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                                    23.9.2011.

                                    132.

                                    Brigadni general Abdul-Salam Fajr MAHMOUD
                                    (عبدالسلام فجر محمود)

                                    Datum rođenja: 1959.
                                    Spol: muški

                                    Načelnik Sigurnosnog odbora Južne regije od prosinca 2020. Bivši načelnik sektora sirijske obavještajne službe zračnih snaga u Bab Tumi (Damask). Bivši načelnik istražiteljskog sektora obavještajne službe zračnih snaga zračne luke Mezze. Odgovoran za mučenje protivnika u pritvoru. Za njim je raspisan međunarodni uhidbeni nalog zbog ‚sudioništva u djelima mučenja’, ‚sudioništva u zločinima protiv čovječnosti’ i ‚sudioništva u ratnim zločinima’.

                                    24.7.2012.

                                    134.

                                    Pukovnik Qusay Ibrahim MIHOUB
                                    (قصي إبراهيم ميهوب )

                                    Datum rođenja: 1961.
                                    Mjesto rođenja: Derghamo, Jableh, Latakija, Sirija
                                    Spol: muški

                                    Visoki časnik u sirijskoj obavještajnoj službi zračnih snaga. Bivši načelnik sektora Deraa obavještajne službe zračnih snaga (poslan iz Damaska u Deraau kad su tamo počeli prosvjedi). Odgovoran za mučenje protivnika u pritvoru kao i za nasilno gušenje mirnih prosvjeda u južnoj regiji.

                                    24.7.2012.

                                    137.

                                    Brigadni general Ibrahim MA'ALA
                                    (također poznat kao Maala, Maale, Ma'la)
                                    ( معلى;معلا (ابراهيم)

                                    Spol: muški

                                    Načelnik sektora 285 (Damask) Uprave za opću obavještajnu službu (zamijenio brigadnog generala Hussama Fendija krajem 2011.). Odgovoran za mučenje protivnika u pritvoru.

                                    24.7.2012.

                                    139.

                                    General-bojnik Hussam LUQA
                                    (također poznat kao Husam, Housam, Houssam); Louqa, Louca, Louka, Luka)
                                    (حسام لوقا)

                                    Datum rođenja: 1964.
                                    Mjesto rođenja: Damask, Sirija
                                    Spol: muški

                                    Bivši načelnik Sigurnosnog odbora Južne regije od 2018. do 2020. Bivši načelnik uprave za opću sigurnost. General-bojnik. Od travnja 2012. do 2.12.2018. bio je načelnik sektora Homs Uprave za političku sigurnost (taj je položaj preuzeo od brigadnog generala Nasra al-Alija). Od 3.12.2018. načelnik Uprave za političku sigurnost. Odgovoran za mučenje protivnika u pritvoru.

                                    24.7.2012.

                                    140.

                                    Brigadni general Taha TAHA
                                    (طه طه)

                                    Spol: muški

                                    Zamjenik pomoćnika načelnika Odjela za političku sigurnost. Bivši voditelj sektora Latakija Uprave za političku sigurnost. Odgovoran za mučenje protivnika u pritvoru.

                                    24.7.2012.

                                    144.

                                    General-bojnik Ahmed AL-JARROUCHEH (također poznat kao Ahmad; al-Jarousha, al-Jarousheh, al-Jaroucha, al-Jarouchah, al-Jaroucheh)
                                    (احمد الجروشة )

                                    Datum rođenja: 1957.
                                    Spol: muški

                                    Bivši načelnik vanjskog sektora opće obavještajne službe (sektor 279). U okviru te funkcije odgovoran je za aktivnosti opće obavještajne službe u sirijskim veleposlanstvima.

                                    24.7.2012.

                                    146.

                                    General Ghassan Jaoudat ISMAIL
                                    (također poznat kao Ismael)
                                    (غسان جودت اسماعيل )

                                    Datum rođenja: 1960.
                                    Mjesto rođenja: Junaynat Ruslan – Darkoush, regija Tartus, Sirija
                                    Spol: muški

                                    Načelnik Uprave za sirijsku obavještajnu službu zračnih snaga od 2019. Bivši zamjenik direktora Uprave za obavještajnu službu zračnih snaga i ranije zadužen za sektor za misije u okviru obavještajne službe zračnih snaga, koji u suradnji sa sektorom za posebne operacije upravlja elitnim jedinicama obavještajne službe zračnih snaga, koje imaju važnu ulogu u represiji koju provodi sirijski režim. U okviru te funkcije Ghassan Jaoudat Ismail jedan je od najviših vojnih vođa koji izravno izvršava nasilnu represiju sirijskog režima nad protivnicima te je odgovoran za nestanke civila.

                                    24.7.2012.

                                    147.

                                    General-bojnik Amer AL-ACHI
                                    (također poznat kao Amer Ibrahim al-Achi; Amis al Ashi; Ammar Aachi; Amer Ashi)
                                    (عامر ابراهيم العشي )

                                    Spol: muški

                                    Bivši guverner guvernorata Sweida kojeg je na tu funkciju u srpnju 2016. imenovao predsjednik Bashar al-Assad. Bivši načelnik obavještajnog sektora sirijske obavještajne službe zračnih snaga (2012.–2016.). U okviru svoje funkcije u obavještajnoj službi zračnih snaga Amer al-Achi uključen je u represiju nad sirijskom oporbom.

                                    24.7.2012.

                                    156.

                                    Hala Mohammad
                                    (također poznata kao Mohamed, Muhammad, Mohammed) AL NASSER
                                    (هاله محمد الناصر )

                                    Datum rođenja: 1964.
                                    Mjesto rođenja: Raka, Sirija
                                    Spol: ženski

                                    Bivša ministrica turizma. Kao bivša ministrica u vladi suodgovorna je za nasilnu represiju sirijskog režima nad civilnim stanovništvom.

                                    16.10.2012.

                                    172.

                                    Ali HADAR (također poznat kao HAIDAR)

                                    Datum rođenja: 1962.
                                    Spol: muški

                                    Voditelj Agencije za nacionalnu pomirbu i bivši državni ministar za pitanja nacionalne pomirbe. Predsjednik krila Intifada Sirijske socijalne nacionalističke stranke. Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                                    16.10.2012.

                                    204.

                                    Emad HAMSHO
                                    (također poznat kao Imad Hmisho; Hamchu; Hamcho; Hamisho; Hmeisho; Hemasho, حميشو)
                                    (حمشو عماد)

                                    Adresa: Hamsho Building 31 Baghdad Street, Damask, Sirija
                                    Spol: muški

                                    Zaposlen na visokom upravljačkom položaju u društvu Hamsho Trading. Svojim visokim položajem u društvu Hamsho Trading, društvu kćeri društva Hamsho International koje je Vijeće uvrstilo na popis, pruža potporu sirijskom režimu. Također je povezan sa subjektom Hamsho International koji je uvršten na popis. Također je potpredsjednik Sirijskog vijeća za željezo i čelik (Syrian Council of Iron and Steel) zajedno s poslovnim ljudima odanima režimu koji su uvršteni na popis, poput Aymana Jabera. Također je suradnik predsjednika Bashara al-Assada.

                                    7.3.2015.

                                    241.

                                    Salam Mohammad AL-SAFFAF

                                    Datum rođenja: 1979.
                                    Spol: ženski

                                    Ministrica upravnog razvoja. Imenovana u ožujku 2017.

                                    30.5.2017.

                                    265.

                                    Mohamad Amer MARDINI
                                    (također poznat kao Mohammad Amer Mardini, Mohamed Amer MARDINI, Mohamad Amer AL-MARDINI, Mohamed Amer AL-MARDINI, Mohammad Amer AL-MARDINI)

                                    Datum rođenja: 1959.
                                    Mjesto rođenja: Damask, Sirija
                                    Spol: muški

                                    Bivši ministar visokog obrazovanja, na dužnosti nakon svibnja 2011. (imenovan 27.8.2014.) Kao bivši ministar u vladi suodgovoran je za nasilnu represiju sirijskog režima nad civilnim stanovništvom.

                                    21.10.2014.

                                    268.

                                    Ghassan Ahmed GHANNAM
                                    (također poznat kao general-bojnik Ghassan Ghannan, brigadni general Ghassan Ahmad Ghanem)

                                    Čin: general-bojnik
                                    Položaj: zapovjednik 155. raketne brigade
                                    Spol: muški

                                    Član oružanih snaga Sirije s činom pukovnika te na istovjetnom ili višem položaju nakon svibnja 2011. General-bojnik i zapovjednik 155. raketne brigade. Zbog svojeg položaja u 155. raketnoj brigadi povezan s Maherom al-Assadom. Kao zapovjednik 155. raketne brigade podupire sirijski režim i odgovoran je za nasilnu represiju nad civilnim stanovništvom. Odgovoran je za ispaljivanje raketa SCUD na različite civilne ciljeve između siječnja i ožujka 2013.

                                    21.10.2014.

                                    285.

                                    Samer FOZ
                                    (također poznat kao. Samir Foz/Fawz; Samer Zuhair Foz; Samer Foz bin Zuhair)
                                    (سامر فوز)

                                    Datum rođenja: 20. svibnja 1973.
                                    Mjesto rođenja: Homs, Sirija / Latakija, Sirija
                                    Državljanstva: sirijsko,
                                    tursko Broj turske putovnice: U 09471711 (mjesto izdavanja: Turska; datum isteka valjanosti: 21.7.2024.)
                                    Sirijski nacionalni broj: 06010274705
                                    Adresa: Platinum Tower, office no. 2405, Jumeirah Lake Towers, Dubai, UAE
                                    Položaj: predsjednik uprave društva Aman Group
                                    Spol: muški

                                    Vodeći poslovni čovjek koji djeluje u Siriji, s interesima i aktivnostima u različitim sektorima sirijskoga gospodarstva, uključujući zajednički pothvat koji ima potporu režima i koji je uključen u izgradnju kompleksa Marota City, luksuznog stambenog i komercijalnog kompleksa. Samer Foz pruža financijsku i drugu potporu sirijskom režimu, uključujući financiranje Vojnih snaga sigurnosti i zaštite u Siriji te posredovanje u dogovorima o žitu. Također ima financijsku korist od pristupa trgovačkim prilikama u okviru trgovine pšenicom i projekata obnove, što je posljedica njegovih veza s režimom.

                                    21.1.2019.

                                    Ostale informacije:
                                    Izvršni predsjednik društva Aman Group. Društva kćeri: Foz for Trading, Al-Mohaimen for Transportation & Contracting. Aman Group je partner iz privatnog sektora u zajedničkom pothvatu Aman Damascus JSC s društvom Damascus Cham Holding, u kojem je Foz pojedinačni dioničar. Emmar Industries zajednički je pothvat društava Aman Group i the Hamisho Group, u kojem Foz ima većinski udio i čiji je predsjednik.

                                    291.

                                    Amer FOZ
                                    (također poznat kao Amer Zuhair Fawz)
                                    (عامر فوز )

                                    Datum rođenja: 11.3.1976.
                                    Državljanstvo: sirijsko; Sveti Kristofor i Nevis
                                    Nacionalni br.: 06010274747
                                    Broj putovnice: 002-14-L169340
                                    Boravišna iskaznica Ujedinjenih Arapskih Emirata: 784-1976-7135283-5

                                    Vodeći poslovni čovjek s osobnim i obiteljskim poslovnim interesima i aktivnostima u različitim sektorima sirijskoga gospodarstva. Ima financijske koristi od pristupa komercijalnim mogućnostima i podupire sirijski režim. Od 2012. do 2019. bio je glavni direktor društva ASM International Trading LLC.
                                    Povezan je i sa svojim bratom Samerom Fozom, kojeg je Vijeće uvrstilo na popis u siječnju 2019. kao vodećeg poslovnog čovjeka koji djeluje u Siriji i koji podupire režim ili ostvaruje korist od njega. Zajedno sa svojim bratom provodi niz komercijalnih projekata, posebno u području Adra al-Ummaliyya (predgrađa Damaska). Ti projekti uključuju tvornicu koja proizvodi kablove i pribor za kablove te projekt proizvodnje električne energije upotrebom solarne energije. Sudjelovali su i u raznim aktivnostima s ISIL-om (Daiš) u ime Assadova režima, uključujući nabavu oružja i streljiva u zamjenu za pšenicu i naftu.

                                    17.2.2020.

                                    Položaj: Osnivač društva District 6 Company; osnivački partner društva Easy life Company;
                                    Rodbina/poslovni suradnici/subjekti ili partneri/veze: Samer Foz; potpredsjednik društva Asas Steel Company; Aman Holding;
                                    Spol: muški

                                    295.

                                    Adel Anwar AL-OLABI
                                    (također poznat kao Adel Anouar el-Oulabi, Adil Anwar al-Olabi)
                                    (عادل أنور العلبي )

                                    Datum rođenja: 1976.
                                    Državljanstvo: sirijsko
                                    Položaj: potpredsjednik društva Damascus Cham Holding Company (DCHC); guverner Damaska
                                    Spol: muški

                                    Vodeći poslovni čovjek koji ostvaruje korist od sirijskog režima te ga podupire. Predsjednik društva Damascus Cham Holding Company (DCHC) koje je investicijski ogranak guvernorata Damask za upravljanje nekretninama tog guvernorata i provedbu projekta Marota City.
                                    Adel Anwar al-Olabi ujedno je guverner Damaska, a na tu dužnost imenovao ga je predsjednik Bashar al-Assad u studenome 2018. Kao guverner Damaska i predsjednik DCHC-a odgovoran je za nastojanja da se u Damasku, osobito u okviru projekta Marota City, provedu režimske politike iskorištavanja izvlaštenih zemljišta (uključujući Dekret br. 66 i Zakon br. 10).

                                    17.2.2020.”;

                        3.

                        u odjeljku B. (Subjekti) sljedeći unosi zamjenjuju odgovarajuće unose na popisu:

                                    Ime i prezime

                                    Podaci o identitetu

                                    Razlozi

                                    Datum uvrštavanja na popis

                                    „1.

                                    Bena Properties

                                    Cham Holding Building, Daraa Highway,Ashrafiyat Sahnaya Rif Dimashq, Sirija, P.O.Box 9525

                                    Pod nadzorom Ramija Makhloufa. Najveće sirijsko društvo za nekretnine te ogranak za nekretnine i ulaganja društva Cham Holding; financira sirijski režim.

                                    23.6.2011.

                                    77.

                                    Al Qatarji Company
                                    (također poznat kao Qatarji International Group; Al-Sham i Al-Darwish Company; Qatirji/Khatirji/Katarji/Katerji Group)
                                    (شركة قاطرجي مجموعة/)

                                    Vrsta subjekta: privatno društvo
                                    Poslovni sektor: uvoz/izvoz, kamionski prijevoz; opskrba naftom i robom
                                    Ime i prezime direktora/uprava: Hussam al-Qatirji, glavni izvršni direktor (kojeg je Vijeće uvrstilo na popis)

                                    Istaknuto društvo koje posluje u različitim sektorima sirijskog gospodarstva. Olakšavanjem trgovine gorivom, oružjem i streljivom između režima i različitih aktera, uključujući ISIL (Daiš), pod izlikom uvoza i izvoza prehrambenih proizvoda, podupiranjem paravojnih postrojbi koje se bore na strani režima i iskorištavanjem svojih veza s režimom kako bi proširilo svoju komercijalnu aktivnost, Al Qatarji Company – na čelu čijeg upravnog odbora je Hussam al-Qatirji, član Narodne skupštine Sirije – podupire sirijski režim i ostvaruje korist od njega.

                                    17.2.2020.

                                    Krajnji stvarni vlasnik: Hussam al-Qatirji (kojeg je Vijeće uvrstilo na popis)
                                    Registrirana adresa: Mazzah, Damask, Sirija
                                    Rodbina/poslovni suradnici/subjekti ili partneri/veze: Arvada/Arfada Petroleum Company JSC

                                    78.

                                    Damascus Cham Holding Company
                                    (također poznat kao Damascus Cham Private Joint Stock Company
                                    (لقابضة الشام دمشق)

                                    Vrsta subjekta: javno društvo privatnog prava
                                    Poslovni sektor: izgradnja nekretnina
                                    Ime i prezime direktora/uprava: Adel Anwar al-Olabi, predsjednik upravnog odbora i guverner Damaska (kojeg je Vijeće uvrstilo na popis)
                                    Krajnji stvarni vlasnik: guvernorat Damask

                                    Društvo Damascus Cham Holding Company osnovao je režim kao investicijski ogranak guvernorata Damaska za potrebe upravljanja nekretninama tog guvernorata i provedbe projekta Marota City, odnosno projekta luksuznih nekretnina koje se grade na zemljištu izvlaštenom posebice na temelju Dekreta br. 66 i Zakona br. 10.
                                    Upravljanjem provedbom projekta Marota City društvo Damascus Cham Holding (čiji je predsjednik guverner Damaska) podupire sirijski režim i ostvaruje korist od tog režima te pruža povlastice poslovnim ljudima u bliskoj vezi s režimom koje su s tim subjektom sklopile unosne poslove u okviru javno-privatnih partnerstava.

                                    17.2.2020.”.

                                    Rodbina/poslovni suradnici/subjekti ili partneri/veze: Rami Makhlouf (kojeg je Vijeće uvrstilo na popis); Samer Foz (kojeg je Vijeće uvrstilo na popis); Mazen Tarazi (kojeg je Vijeće uvrstilo na popis); Talas Group, u vlasništvu poduzetnika Anasa Talasa (koje je Vijeće uvrstilo na popis);
                                    Khaled al-Zubaidi (kojeg je Vijeće uvrstilo na popis); Nader Qalei (kojeg je Vijeće uvrstilo na popis).